Dvanajsto poročilo o izvajanju Uredbe Sveta (ES) št. 866/2004 z dne 29. aprila 2004 in razmerah, ki izvirajo iz njene uporabe v obdobju od 1. januarja do 31. decembra 2015

S podporo UNFICYP se je izvajanje verskih obredov še naprej olajševalo, kot je omenjeno v poročilu generalnega sekretarja ZN iz januarja 2016 . Verski voditelji in verniki so bili še naprej upravičeni do možnosti poenostavljenega prečkanja v obe smeri.

Čeprav ne spadajo na področje uporabe uredbe o zeleni črti, so bile nekatere zahteve do prehoda na severni del Cipra prek zelene črte maja 2015 ukinjene kot enostranski ukrep za krepitev zaupanja, za katerega se je odločila turška skupnost na Cipru.

Iz podatkov, ki jih je zbrala turška skupnost na Cipru, je razvidno povečanje števila prečkanj ciprskih Grkov (907 329) in povečanje števila prečkanj njihovih vozil (313 498) z območij pod vladnim nadzorom v severni del Cipra. Podatki kažejo tudi povečanje števila prečkanj ciprskih Turkov (1 589 339) in povečanje števila prečkanj njihovih vozil v drugo smer (642 043). Z območij pod vladnim nadzorom je prek zelene črte v severni del Cipra prečkalo 1 164 131 tujih državljanov.

Med zgoraj navedenimi podatki Cypola pa niso zajeti podatki o osebah in vozilih, ki so zeleno črto iz severnega dela Cipra prečkali na mejnih prehodih Pergamos in Strovilia. Vzhodna suverena cona Združenega kraljestva poroča, da je v severni del Cipra prečkalo 115 335 ciprskih Grkov (prejšnje leto: 108 893), v nasprotni smeri pa je zeleno črto prečkalo 389 412 ciprskih Turkov (prejšnje leto: 273 607) medtem ko je 258 810 državljanov EU, ki niso Ciprčani, in državljanov tretjih držav prečkalo razmejitveno črto v obe smeri preko mejnih prehodov na območju vzhodnih suverenih con.

Znatno se je zmanjšalo število državljanov EU, ki niso Ciprčani, in državljanov tretjih držav, ki prečkajo zeleno črto. Po podatkih policije Republike Ciper (v nadaljnjem besedilu: Cypol) je v obdobju poročanja zeleno črto prečkalo 491 860 državljanov EU, ki niso Ciprčani, in državljanov tretjih držav (prejšnje leto: 732 856) 71 % teh oseb (351 299) je zeleno črto prečkalo na mejnem prehodu na ulici Ledra, kjer je še vedno prečkala velika večina oseb, ki niso Ciprčani (v glavnem turisti).

V Uredbi je določen zanesljiv pravni okvir za prosto gibanje ciprskih državljanov, drugih državljanov EU in državljanov tretjih držav, ki prečkajo zeleno črto na uradnih mejnih prehodih. V primerjavi s prejšnjimi leti se je v letu 2015 povečalo število ciprskih Turkov in rahlo zmanjšalo število ciprskih Grkov, ki so prečkali zeleno črto.

To poročilo zajema obdobje od 1. januarja do 31. decembra 2015.

Uredba Sveta (ES) št. 866/2004 o režimu na podlagi člena 2 Protokola št. 10 k Aktu o pristopu (v nadaljnjem besedilu: uredba o zeleni črti) je začela veljati 1. maja 2004. V njej so določeni pogoji, pod katerimi se določbe zakonodaje EU uporabljajo za prehod oseb, blaga in storitev prek črte med tistimi območji Republike Ciper, ki niso pod dejanskim nadzorom vlade Republike Ciper, in tistimi, ki so. Za zagotovitev učinkovitosti teh pravil se je področje njihove uporabe razširilo na mejo med temi območji in območjem Vzhodne suverene cone Združenega kraljestva.

Dvanajsto poročilo o izvajanju Uredbe Sveta (ES) št. 866/2004 z dne 29. aprila 2004 in razmerah, ki izvirajo iz njene uporabe v obdobju od 1. januarja do 31. decembra 2015

Iz podatkov Cypola za leto 2015 je razvidno povečanje števila nedovoljenih migracij prek zelene črte iz severnega dela Cipra na območja pod vladnim nadzorom. Njihovo število je v letu 2015 naraslo na 1 290, medtem ko je bilo v letih 2014, 2013 in 2012 970, 1043 oziroma 1.265 . Kot verjeten razlog za povečanje CYPOL navaja prosilce za azil, ki prihajajo iz Sirije.

Države izvora z najvišjim številom prijetih migrantov z neurejenim statusom po prečkanju zelene črte so Sirija (757), Pakistan (111), Somalija (63), Indija (50) in Gruzija (38).

Od 1 290 migrantov z neurejenim statusom jih je 1 049 (81 %) zaprosilo za mednarodno zaščito v Republiki Ciper, med njimi pa je bila večina Sircev (745).

Migranti z neurejenim statusom so običajno prijeti med kontrolami vzdolž zelene črte in na letališčih, ko skušajo zapustiti Ciper, ali na policijskih postajah, ko zaprosijo za mednarodno zaščito.

Ocena Cypola, da so migranti na območja pod vladnim nadzorom prispeli z nedovoljenim prečkanjem zelene črte, temelji na enakih merilih kot v prejšnjih letih, predvsem na informacijah iz njihovih dokumentov, izjavah migrantov in drugih dokazih.

Na podlagi te ocene so skoraj vsi migranti, prijeti na območjih pod vladnim nadzorom po tem, ko so na nedovoljen način prečkali zeleno črto, prispeli v severni del Cipra s turškega ozemlja.

Turška skupnost na Cipru je Komisijo obvestila, da si v severnem delu Cipra prizadevajo za preprečevanje nedovoljenih migracij. Po prejetih podatkih je bil leta 2015 v severni del Cipra zavrnjen vstop 3 181 osebam , 642 oseb , prijetih v severnem delu Cipra, pa je bilo vrnjenih na ozemlje Turčije, saj je bila to zadnja lokacija, na kateri so se nahajale, preden so prispele na otok.

Predstavniki obeh skupnosti se redno srečujejo v okviru skupnega tehničnega odbora za kriminal in kazenske zadeve, ki deluje pod okriljem ZN. Kot razširitev tega odbora obe skupnosti še naprej uporabljata predhodno vzpostavljen mehanizem „Joint Communications Room“, ki zagotavlja forum za izmenjavo informacij o kazenskih zadevah.

Cypol je sodelovanje z drugimi relevantnimi vladnimi oddelki in pristojnimi organi Vzhodne suverene cone označil kot zelo dobro.

Območje Vzhodne suverene cone

Na splošno so se nedovoljene migracije iz severnega dela Cipra prek območja Vzhodne suverene cone nekoliko zmanjšale. V letu 2015 je bilo prijetih 7 migrantov z neurejenim statusom po tem, ko so zeleno črto prečkali na nedovoljen način. Prečkanje ni bilo dovoljeno 1 353 osebam, večinoma so bili to državljani Turčije. Drugi tujci so prihajali iz Rusije, ZDA, Sirije in Irana in so prispeli prek severnega dela Cipra. Te osebe so bile napotene na mejni prehod Agios Dhometios, da bi tam vložile prošnje za vstop v Republiko Ciper.

Uslužbenci na območju suverenih con še naprej navajajo, da je njihovo sodelovanje z Republiko Ciper odlično.

Za boj proti nedovoljenim migracijam policija suverenih con zunaj mejnih prehodov izvaja občasne patrulje na osnovi analize tveganja in obveščevalnih podatkov. Te patrulje se dopolnjujejo s patruljami carine suverenih con in z uporabo vojaških sredstev.

Zlasti težko je nadzirati več „neuradnih mejnih prehodov“ v vasi Pergamos ali v njeni okolici, ki jih uporabljajo tamkajšnji prebivalci in kmetje. Kot je navedeno v prejšnjih poročilih, so ti „neuradni mejni prehodi“ še vedno zaskrbljujoči, zato je treba najti primerno rešitev v skladu s členom 5(2) Protokola št. 3 k Aktu o pristopu iz leta 2003. Pristojni organi na območju suverenih con so navedli, da lahko na neuradne mejne prehode hitro napotijo osebje, če je to potrebno.

2.PREHOD BLAGA

2.1.Vrednost trgovine

V skladu s členom 8 Uredbe Komisije (ES) št. 1480/2004 so gospodarska zbornica turške skupnosti na Cipru ter organi Republike Ciper mesečno poročali o vrsti, količini in vrednosti blaga, za katerega so bili izdani spremni dokumenti. Oboji poročajo o blagu, ki je na območja pod vladnim nadzorom vstopilo prek mejnih prehodov Pergamos in Strovilia, ki sta v pristojnosti uprave suverenih con.

Po podatkih gospodarske zbornice turške skupnosti na Cipru je skupna vrednost blaga, za katerega so bili izdani spremni dokumenti, znašala 3 933 918 EUR (prejšnje leto: 3 911 189 EUR). V primerjavi z letom 2014 navedene številke kažejo rahlo povečanje v višini 0,58 % skupne vrednosti blaga, za katerega so bili izdani spremni dokumenti.

Glede na poročila Republike Ciper se je skupna vrednost blaga s spremnimi dokumenti, ki je prečkalo zeleno črto, rahlo povečala, in sicer za 2,8 %, kar pomeni na 3 619 736 EUR (prejšnje leto: 3 520 045 EUR). Povečanje je bilo precejšnje za plastične izdelke, gradbene materiale/izdelke iz kamna in surove kovinske odpadke. Deležniki menijo, da je stabilizacija gospodarske situacije glavni dejavnik za to povečanje.

Čeprav uredba o zeleni črti tega ne zajema, se lahko omeni, da se je po podatkih ciprske gospodarske in industrijske zbornice trgovina z območij pod vladnim nadzorom v severni del Cipra povečala za približno 5,4 %, in sicer s 1 246 930 EUR leta 2014 na 1 314 271 EUR leta 2015. Trgovina z območij pod vladnim nadzorom v severni del Cipra pomeni 36,3 % trgovine v obratni smeri (v letu 2014 je ta delež znašal 35,4 %).